

R E P U B L I K A H R V A T S K A

POŽEŠKO-SLAVONSKA ŽUPANIJA

GRAD POŽEGA

Gradonačelnik

KLASA: 024-09/24-01/1

URBROJ: 2177-1-01/01-24-1

Požega, 8. siječnja 2024.

Na temelju članka 20. Zakona o kulturnim vijećima i financiranju javnih potreba u kulturi (Narodne novine, broj: 83/22.) i članka 6. stavka 1. Odluke o osnivanju Kulturnog vijeća Grada Požege (Službene novine Grada Požege, broj: 21/22.), Gradonačelnik Grada Požege, objavljuje

J A V N I P O Z I V

za predlaganje članova Kulturnog vijeća Grada Požege

I.

Pokreće se postupak imenovanja članova Kulturnog vijeća Grada Požege (u nastavku teksta: Kulturno vijeće) koje se osniva radi kontinuiranog praćenja i razmatranja stanja u pojedinim područjima umjetničkog i kulturnog stvaralaštva, davanja prijedloga za poticanje umjetničkog i kulturnog razvitka i unaprjeđenja, predlaganja kulturnih politika, ciljeva i mjera za njihovo provođenje, stručnih podloga i mišljenja te obavljanja i drugih poslova sukladno Zakonu o kulturnim vijećima i financiranju javnih potreba u kulturi.

Kulturna vijeća u svom radu stručno vrednuju i ocjenjuju programe i projekte prijavljene na javne pozive, predlažu kriterije vrednovanja programa i projekata, razmatraju mjere za poticanje i promicanje profesionalnog kulturnog i umjetničkog stvaralaštva i kulturnog amaterizma u području svoje nadležnosti te predlažu mjere za njihovo unaprjeđenje i posebnu pozornost posvećuju promicanju lokalnog umjetničkog stvaralaštva u zemlji i inozemstvu.

II.

Izrazi koji se koriste u ovom javnom pozivu, a imaju rodno značenje koriste se neutralno i odnose se jednako na muški i ženski spol.

III.

U Kulturno vijeće imenuje se ukupno pet (5) članova, uključujući i predsjednika.

Za članove Kulturnog vijeća imenuju se umjetnici, stručnjaci i kulturni djelatnici istaknuti u područjima umjetnosti i kulture.

Mandat izabranih članova Kulturnog vijeća traje četiri (4) godine.

IV.

Pozivaju se ustanove u kulturi, umjetničke organizacije i udruge te druge pravne i fizičke osobe koje obavljaju djelatnost u području kulture i umjetnosti za podnošenje pisanih i obrazloženih prijedloga kandidata za člana Kulturnog vijeća i to za sljedeća područja i djelatnosti:

- kulturne djelatnosti: arhivska djelatnost, muzejska djelatnost, knjižnična djelatnost, nakladnička i knjižarska djelatnost i audiovizualna djelatnost

- kulturno-umjetničko stvaralaštvo: dramska i plesna umjetnost, glazbena i glazbeno-scenska umjetnost, književnost, vizualne umjetnosti, dizajn i arhitektura, interdisciplinarne i nove umjetničke i kulturne prakse, digitalna umjetnost i kulturno-umjetnički amaterizam

- djelatnost zaštite, očuvanja i održivog upravljanja kulturnom baštinom

- transverzalna područja: međunarodna kulturna suradnja i mobilnost, dostupnost, pristup i sudjelovanje u kulturi, raznolikost kulturnih izričaja, poduzetništvo u kulturnim i kreativnim industrijama i digitalizacija u području kulture.

V.

Kandidature za članove Kulturnog vijeća obvezno sadrže sljedeće:

- životopis, vlastoručno potpisan od strane predloženog kandidata koji uz osnovne podatke sadrži i opis dosadašnjeg iskustva

- vlastoručno potpisanu suglasnost kandidata da ga se predloži za člana Kulturnog vijeća.

VI.

Prijedlozi s traženom dokumentacijom podnose se do 23. siječnja 2024. godine na adresu:

Grad Požega, Upravni odjel za društvene djelatnosti, Trg Sv. Trojstva 1, 34000 Požega

ili

na e-mail adresu: pisarnica@pozega.hr,

s naznakom: „Prijedlozi kandidata za člana Kulturnog vijeća Grada Požege “.

Osobni podaci kandidata za izbor člana Kulturnog vijeća dostupni iz prijave i tražene dokumentacije, prikupljaju se i obrađuju isključivo za potrebe provedbe javnog poziva za predlaganje članova Kulturnih vijeća.

Prijavom na javni poziv kandidati su izričito suglasni da Grad Požega kao voditelj obrade može prikupljati, koristiti i dalje obrađivati podatke u svrhu provođenja procedure javnog poziva, sukladno odredbama Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) SL EU L119 i Zakona o provedbi Opće uredbe o zaštiti podataka (Narodne novine, broj: 42/18).

VII.

Ovaj će se javni poziv objaviti na web. stranici Grada Požege ([www.pozega.hr](http://www.pozega.hr)) i na oglasnoj ploči Grada Požege.

GRADONAČELNIK

dr.sc. Željko Glavić, v.r.